DA Den Europæiske Unions Tidende CE 84/506

(2004/C 84 E/0583)

SKRIFTLIG FORESPØRGSEL E-3363/03

af Samuli Pohjamo (ELDR) til Kommissionen

(14. november 2003)

Om: Mineindustriens samfundsøkonomiske betydning i Nordeuropa

Det finsk-skandinaviske skjoldområde rummer en af verdens største mineralforekomster. Der er her fundet talrige malmforekomster, f.eks. af platin, grundmetaller som guld og diamanter samt, foruden mineraler af interesse for industrien, også byggesten af høj kvalitet. Da området stadig ikke er fuldt udforsket, forventes det, at der vil blive fundet endnu flere rentable malmforekomster.

Da Europa er verdens største forbruger af mineraler, vil det være en fordel at udnytte de mineralforekomster, der findes på EU's område. I øjeblikket importeres 75 % af de mineraler, der bruges i Europa, fra tredjelande.

Malmforekomsterne i det finsk-skandinaviske område ligger fortrinsvis i tyndt befolkede områder, hvor beskæftigelsesmulighederne generelt er dårlige. Eksempelvis kan en middelstor guldmine give direkte beskæftigelse til 100-150 personer. Udvikling af mineindustrien vil også kunne få en mærkbar, positiv betydning for servicesektoren og for den lokale økonomi.

EU bør tage højde for de muligheder, som de finsk-skandinaviske mineralforekomster rummer, når den udarbejde regler og lovgivning. Det er vigtigt, at det nye direktiv om mineaffald ikke gør det umuligt at åbne nye minebrug. Begrebet affald bør defineres således, at de ufarlige biprodukter, som minedriften afstedkommer, ikke falder ind under denne definition. Den finsk-skandinaviske mineindustri har altid overholdt meget strenge miljøforskrifter, og mineteknologien er af højeste klasse. Derfor er hverken de nuværende eller kommende minebrug en trussel mod miljøet.

Hvad angår fremtiden for primærproduktion, er det afgørende, at Kommissionen udarbejder et særligt handlingsprogram for minedriftssektoren, hvor der foruden på de miljømæssige krav også lægges vægt på en økonomisk bæredygtig udnyttelse af naturressourcerne og på de potentielle gavnlige virkninger på regionalt plan. Hvad vil Kommissionen gøre for at fremme disse målsætninger? Er Kommissionen rede til at udvikle et særligt handlingsprogram for minesektoren?

Svar afgivet på Kommissionens vegne af Erkki Liikanen

(16. december 2003)

Kommissionen arbejder aktivt for at sikre, at EU's udvindingsindustri holder sig inden for rammerne af en bæredygtig udvikling. Dette betyder, at der skal opnås en passende balance mellem bestræbelserne for at forbedre industriens sociale, arbejdsmarkedsmæssige og økonomiske betydning og hensynet til miljøet. Gruppen om Råvareforsyninger, der ledes af Generaldirektoratet for Erhvervspolitik, er et forum, hvor medlemsstater, kandidatlande, udvindingsindustrien og andre interessenter indgår i en dialog for at identificere de nøglespørgsmål, der påvirker industriens konkurrenceevne, og for at vedtage aktioner til fremme heraf. Meddelelsen om fremme af en bæredygtig udvikling af EU's udvindingsindustri (uden for energisektoren) (1) betegnede et første skridt i retning af at udvikle denne dialog og er blevet fulgt op af bestræbelser for at udvikle indikatorer for bæredygtig udvikling for industrien. En første rapport om dette arbejde bliver offentliggjort på Europa-webstedet i 2004.

Det foreslåede direktiv om håndtering af affald fra udvindingsindustrien (2) søger at forebygge eller mindske miljøforurening og særligt at forebygge ulykker som dem, der for nylig indtraf i Baia Mare (Rumænien) og i Aznalcóllar (Spanien), der ikke kun forårsager betydelige skader på miljøet, men som også har vidtrækkende socioøkonomiske virkninger (herunder skade på hele udvindingsindustriens image, som kunne vanskeliggøre fremtidige procedurer for opnåelse af tilladelser). Forslaget har til formål at etablere ens vilkår og fokuserer på de aspekter af affaldshåndtering, der udgør størst fare for miljøet og menneskers sundhed, såsom drift af store affaldsgrave og afgravningsmasser, der indeholder farlige stoffer og affaldsstoffer. I forslaget opstilles et mere begrænset antal krav til mindre farligt affald, som svarer til den risiko, affaldet udgør. Forslaget er nu forelagt Parlamentet og Rådet til vedtagelse.

Selvom der ikke er nogen planer om en særlig handlingsplan for udvindingsindustrien, vil Kommissionen fortsætte med at samarbejde med industrien om spørgsmål, der vedrører dens konkurrenceevne inden for rammerne af bæredygtig udvikling. Desuden er EU's initiativ vedrørende den nordlige dimension allerede i færd med at tackle de særlige udfordringer, der er forbundet med regionaludviklingen i Nordeuropa, og giver en fælles ramme for at tilskynde til en politisk dialog og et konkret samarbejde. Anden handlingsplan for den nordlige dimension (2004-2006) anerkender at regionen er rig på naturlige ressourcer, og at disse ressourcer er afgørende for lokalsamfundenes økonomiske udvikling.

(1) KOM(2000) 265 endelig udg.

(2) KOM(2003) 319 endelig udg.